**Өркениет және жас ұрпақ**

 **ҚОЛДАНАЙЫҚ, БІРАҚ ТӘУЕЛДІ БОЛМАЙЫҚ**

 Уақыт алға озған сайын адам баласының әлеуметтік желілерге тәуелділігі артуда. Бүгінгі таңда әлем халқының 57 пайызы интернет арқылы, оның ішінде әлеуметтік желілерде сөйлескенді ұнатады. Соңғы жылдардағы статистика мәліметтері отыз жасқа дейінгі адамдардың 50 пайызы, жиырма жасқа дейінгі жастардың 96 пайызы әңгімелесу үшін әлеуметтік желілерді тұрақты қолданатынын көрсетіп отыр. Олардың арасында мектеп оқушыларының саны жылдан жылға өсіп бара жатыр.

 Тиынның екі жағы бар дегендей, әлеуметтік желінің адамдар арасындағы қарым-қатынасқа тигізетін оң және кері әсерлері бар екені анық. Алдымен оның пайдалы жағына тоқталмақшымыз. Әлеуметтік желілерді тұрақты қолданатын адамдар қарым – қатынас жасаудың арзан әрі тиімді жолына қол жеткізгендер болып саналады. Олар қоғамда болып жатқан жаңалықтардан дер кезінде хабардар болып жүреді, қажеттілік туындаған кезде өзгелермен тез байланысып, жедел ақпарат алысу мүмкіндігіне ие болады. Таныстары көбейіп, олардың арасында көзқарасы, пікірлері үндесетіндермен достасып үлгереді. Бұған олардың әлемнің қайсы бұрышында тұрып жатқандығы кедергі бола алмайды. Басқасын айтпағанда әлеуметтік желілер арқылы танысып, отау құрып жатқандар да аз емес. Бір сөзбен айтқанда, әлеуметтік желілер адамның физиологиялық қажеттіліктерін өтеудің бірден бір құралына айналып, адам баласын өзіне тәуелділікке алып келді.

 Әлеуметтік желілердің түрі көбеюде. Олардың арасында Facebook ең танымал желілердің бірі болып табылады. Қолыма түскен соңғы статистикалық мәліметтер ғаламның 350 миллион адамы міне осы желіге тәулігіне 6 сағаттан көп уақытын бөлетінін көрсетеді. Осылайша тәуелділік синдромы уақыт өткен сайын ұлғаюда. Вконтакте желісі Қазақстан, Ресей, Белорус, Украина елдеріне кеңнен танымал. Ғалымдардың анықтауынша соңғы жылдары осы желіні 175 миллионнан аса адам қолданады, олар желіге тәуліктің тең жартысын арнап, 12 сағат отырады екен. Өйткені бұл желіде соңғы жаңалықтармен танысумен бірге музыка тыңдайды, кино көреді. Бір қарағанда бұлардың барлығы дұрыс.

 Бірақ, әлеуметтік желілердің негізгі және тұрақты қолданушысы болудың пайдасынан зияны көп,- дегенді ескертеді ғалымдар. Оксфорд университетінің профессоры Сьюзан Гринфилдтің пікірінше әлеуметтік желілерге тәуелді болып қалғандардың отбасылық қарым-қатынасы да бұзылады. Олар шынайы өмірдегі адамдармен қатынас жасауды емес, интернет арқылы жүзеге асатын қатынасты ұнатады. Мұғалім болғандығымнан көріп жүрмін, интернетпен достасқан оқушылар кітап оқудан алшақтайды, қатесіз жаза алмайды, ойын қысқа, анық тұжырымды жеткізе алмайды. Тіл байлығы аз, сөздік қоры мардымсыз болып қалатынын байқап жүрміз. Осы себептерге байланысты олар өмірді интернет желілерінен іздейді. Бұл жағдайда барлығы сәтті бола бермейді екен. Әлеуметтік желілер арқылы танысып үйленгендердің арасында ажырасу көп. Бір шетелдік азамат онлайн қызметінің кесірінен бар жиған-терген байлығынан бір сәтте айырылып қалыпты. Басқа байлығын айтпағанда баспанасынан айырылған ол ұрлық істеуге дейін жетіп, ақырында ұзақ мерзімге бас бостандығынан айырылған екен. Әлеуметтік желілер арқылы танысып, достасуға ұмтылғандардың әрекеті көбінесе бұлардан да ауыр қайғылы жағдайлармен аяқталғандығы туралы мәліметтер аз емес.

 Ғылым қарыштап дамып, жаңа технологиялар өмірге келіп жатқан бүгінгі таңда біз әлеуметтік желілерді мүлде пайдаланбау керек деп айта алмаймыз. Бұл мүмкін емес. Пайдалану керек, бірақ оған тәуелді болып қалудан сақтану қажет. Интернет пен әлеуметтік желіні қажет кезінде пайдалануға дағдылануымыз жөн. Сонда ғана адам баласы оның игілігін көретіні анық. Елбасы «Бүгінгі қоғамда адамдарды кітап оқитындар мен компьютерде отырып уақыт өткізетіндер деп екі топқа бөлуге болады. Компьютерде отыратындар өмір бойы кітап оқитындарға қызмет етіп өтеді» деген болатын. Сондықтан, менің жас ұрпаққа айтарым білімнің рнегізі кітапта. Кітап оқуды дағдыға айналдырып, әлеуметтік желілерге тәуелді болудан аулақ болыңыз, деймін.

**Римма Кобенгалиева Мулдановна,**

**Ә. Махутов атындағы мектеп-балабақша кешенінің информатика пәні мұғалімі**